અખાત્રીજનું શાસ્ત્રોક્ત રીતે બહુ મૂલ્ય છે. એ દિવસનાં બધા મુરત સારાં હોય છે. મને યાદ છે કે જો એપ્રિલમાં નાટકનું મુરત કરવાનું હોય તો મોટા ભાગે લોકો આજનો દિવસ પસંદ કરતા, હજી પણ કેટલાક પ્રોડ્યુસર એવું કરે છે. હું નાનો હતો ત્યારે અખાત્રીજના દિવસે બા-બાપુજી અમને મંદિરે લઈ જતાં અને ગુરુવંદના કરાવતાં. એ દિવસે સોનું ખરીદવું એવું અમારે ત્યાં દસકાઓથી ચાલ્યા કરે છે. છેલ્લાં વીસેક વર્ષથી હું એ નિયમને ફૉલો કરું છું. યથાશક્તિ સુવર્ણ ખરીદવાનું અને યથાભક્તિ દાનદક્ષિણા કરવાની. પહેલાં તો કપડાંથી માંડીને બીજી ચીજવસ્તુઓ અખાત્રીજના દિવસે ખરીદવાનો રિવાજ હતો. મેં પોતે આ દિવસે કપડાં ખરીદ્યાં છે અને મારા ઘરનું પહેલું ટીવી પણ આજના દિવસે જ આવ્યું હતું. જોકે હવે નવી ચીજવસ્તુ ખરીદવાની પ્રથા ઓછી થતી જાય છે અને બે-પાંચ વર્ષમાં તો વાત પણ ભુલાઈ જશે કે એક સમયે આજના દિવસે નવી ચીજવસ્તુઓની ખરીદી થતી હતી.